Kreatiewe Joernaal: Hoe sê mens dankie
Labels: Aardklop, dankie, eenvoudige, genade, Here, herstelpad, kanker, Pick& Pay, rose, slaghuis, wonderwerk
"Gaan jy en Laura nie meer Aardklop toe nie?" vra sy gesels-gesels toe ek haar in die dorp raakloop. "Nee, ons was so lanklaas daar," antwoord ek doodgewoon.
So in die terugry huis toe onthou ek die Aardklop-toe-gaan-dae. Die opgewondenheid. Die heerlike vertonings, die baie mense, die vrolike sang, die tamatiesous en kitskos by die baie stalletjies, Potch se bome, die koshuiskamer wat ons gedeel het, die plekke waar ons tee gedrink en gekuier het. Dit was wonderlik.
"Nee, ons gaan nie meer Aardklop toe nie, ek gaan Pick en Pay toe en poskantoor toe en vandag gaan ek en Chrisjan Klipeiland Slaghuis toe," praat ek met myself in die kar. Tye verander. Dinge verander. Lewensomstandighede verander. Ook in Laura se lewe. In elkeen van ons se lewe verander dinge. Net die onthou bly.
Gistermiddag kry ek 'n e-pos van my liewe nig van Alberton. Ek het so min familie oor. Ek koester dié wat ek nog het. Sal ek vir haar van my rubrieke stuur waar ek vertel het van Chris se stryd teen kanker. Sy vra so mooi. Sy wil dit met hul predikantsvrou deel. Ek gee nie om om te deel nie. Dis mos 'n voorreg. En as iemand my woorde wil lees, is dit 'n soliede stuk genade: 'n Sagte sonstraal uit die hemel wat my dag verlig. Ek stuur vir haar 'n paar daarvan. So in die uitsoek na dié geskrifsels, val my oog op die woorde. Woorde wat vertel van seer en swaar. Woorde wat praat oor geloof en uithou en moed en hoop. Veral hoop.
En skielik besef ek weer van vooraf: ons God van hemel en aarde het 'n wonderwerk in my en Chris se lewe laat gebeur. Laas jaar dié tyd was die opdraendes steil en die pad klipperig en vol diep dongas. Nou loop ons al amper gelykpad. Al dra hy steeds 'n slingerverband om sy linkerarm. Al kry hy so warm daarmee dié tyd van die jaar. Hy doen sy oefeninge. Vinger-en armstrekke, skouer-en handbewegings, oop en toe, oop en toe, swaai soos 'n pendulum. Ontspan. Ontspan. Elke week fisio toe. Eina. Moedhou. Vasbyt. Toe hy 'n jongman was, het hy berge uitgeklim, om rugbyvelde gehardloop, uit helikopters gespring. Nou hou hy een gesonde hand bo-oor 'n hand met twee "dooie" vingers, twee treë vorentoe en strek. Twee treë agtertoe. Ontspan. My liefste Chrisjan.
Nooit gee hy moed op nie. Nooit hoor ek hom kla nie. Dikwels lag ons saam oor simpel goed. Gereeld verlustig ons ons in die eenvoudige en mooi om ons: die eerste rose nà die winter, 'n perfekte pienk kaktusblom, die honde se eiesoortige maniere, die duiwe se aanhoudende sang in die boomtoppe.
Dwarsdeur agtien chemosessies, dertig bestralings, nog tien voorkomende breinbestralings, 'n operasie om sy slukderm te rek, 'n skouer en elmboog-operasie om vasgeklemde senuwees los te maak. Dwarsdeur alles klou ons vas aan twee lewensbelangrike dinge: geloof en hoop. Ons bid. Ons glo. Ons wéét ons is nooit alleen nie. God dra ons. Dag nà dag nà dag. Hy abba ons, Hy troos ons, Hy help ons. Hy het ons lief. Ons kry dit reg. Een dag op 'n slag.
Ons gaan nie meer Aardklop toe nie. Ons gaan ook nie Bosveld of Timbaktoe of Kaap toe nie. Nie op die oomblik nie. Maar vandag gaan ons slaghuis toe en ons gaan maalvleis en skaaptjoppies en wors en wat nog koop en ons gaan huistoe kom met groot dankbaarheid in ons harte, want Chris kry weer makliker gesluk, sy kuif lê weer mooi, sy glimlag maak my hart so bly. Die herstelpad is 'n lang pad. 'n Saamlooppad. Hoe sê mens dankie? Ek weet nie. Ons sê dit net. "Dankie Here!"
Posted by Elizabeth Kendall at 06:12
Maree Clarkson 16 October 2015 at 08:56
Pragtig geskryf Liz, so uit die hart uit. Baie van ons het die paadjie saam met julle geloop, saam met julle gehoop, saam met julle geglo, en saam met jou seer gehad. Dis wonderlik om te weet daar is altyd lig aan die einde van die tonnel. Sterkte en voorspoed vorentoe!